白侍郎大尹自河南寄示池北新葺水齋即事招賓十四韻兼命同作
作者：劉禹錫
朝代：唐

paragraphs: 公府有高政，新齋池上開。
再吟佳句後，一似畫圖來。
結搆疎林下，夤緣曲岸隈。
綠波穿戶牖，碧甃疊瓊瓌。
幽異當軒滿，清光繞砌廻。
潭心澄晚鏡，渠口起晴雷。
瑤草緣堤種，松煙上島栽。
遊魚驚撥刺，浴鷺喜毰毸。
爲客烹林笋，因僧採石苔。
酒缾常不罄，書案任成堆。
簷外青雀舫，坐中鸚鵡杯。
蒲根抽九節，蓮萼捧重臺。
芳訊此時到，勝遊何日陪。
共譏吳太守，自占洛陽才。